Ur pol dedenn eo bet ar gêr-mañ a-viskoazh evit gwalarn Bro-Dreger. An darempred etre ar greizenn genwerzhel-mañ hag  ar vro tro-war-dro, pe broioù all choazh, a veze graet : war droad, gant kirri, gant kirri-boutin (gant un adkarr evit ar perchelligoù. Ne gontan ket deoch pebezh choarzhadeg a oa gant an dud er charr-boutin, chom a raemp a-sav e pep kroashent evit kemer beajourien pe perchell. E-barzh ar charr-boutin e teche kuit a-wechoù ar yer bev eus seier ar menajerezed,... met skrivet e oa, e lizherennoù bras, e-kichen ar blenier « Arabat eo komz ouzh ar blenier ha tufañ war al leur ». Skrivet e oa war ar  banell met kalz tud ne ouient ket lenn galleg ha ne raent ket forzh gant se. Forzh penaos e trailhemp kaozioù ha dar Marchad e oamp o vont), gant an tren pe gant bigi. Ur porzh oberiant e oa Lannuon evit an aocherioù, met evit ar bagoù bihan ivez (pesketa, bezhin, merl). Liammet eo Lannuon ouzh kêrioù all gant kirri-nij ivez. Erfin, gant Lannuon Vras, krouet e 1961, ez eus bet gallet diorren ar pellgehentiñ (gant stign Pleuveur-Bodoù hor boa gallet resev ar bellgomzadenn gentañ dre hordennadoù hertzian).